હેમા માલિનીઃ જો ‘વારિસ’માં હેમાને મેં ‘એક બેચારા પ્યાર કા મારા’ ગીતમાં હેરાન પરેશાન કરેલી. તો એ જ હેમા સાથે ‘ખુશ્બૂ’, ‘કિનારા’ જેવી ગંભીર ફિલ્મો પણ કરી છે જેમાં લોકોને સાવ જુદો જ જીતુ જોવા મળ્યો. એણે અને ગુલઝારે મને નવો વળાંક અપનાવી લેવા સમજાવ્યો પણ એ તબક્કો લાંબો ન ચાલ્યો કારણ કે શ્રીદેવી, રાધા અને ભાનુપ્રિયાના આગમનથી પાછો જુનો જાણીતો જીતુ હતો ત્યાંનો ત્યાં આવી ગયો. હેમા સાથેનો એક માત્ર પ્રસંગ સ્મરણપટ પર અંકાઈ ગયો જે ભૂંસ્યો ભૂસાતો નથી. મદ્રાસમાં હું અને હેમા પરણી જવાની અણીએ હતા ત્યારે શોભા અને એના રાખીભાઈ ધર્મેન્દ્ર જોડા આવી ચડી અને લગ્ન ન થઈ શક્યાં. આજે વિચાર કરતા થાય છે કે જે કાંઈ બન્યું તે સારું જ થયું કારણ લગ્નો તો સ્વર્ગમાં જ નક્કી થાય છે. હેમા એક એવી નારી છે જેનામાં થતા ફેરફાર શરૂઆતથી જ મેં નોંધ્યા છે. ‘સપનોં કા સૌદાગર’ની હેમા જુઓ અને આજની મેચ્યોર્ડ હેમા જુઓ. ભેદ તરત જ કળાઈ જશે. કોણ કહે છે કે એ માત્ર ડાન્સર જ છે. પણ અમે બંનેએ જે ફિલ્મો કરી છે તેમાં એ શ્રેષ્ઠ જ રહી છે. ઉપરાંત ‘મીરા’ અને ‘લાલ પથ્થર’ જેમાં એની અભિનય કળા આબાદ ખીલી હતી. આજે એ ગૌરવશાળી અને આદરપાત્ર મહિલા છે. ‘અબ તો ઉનસે બાત કરને કો ભી ડર લગતા હૈ.’